Johannes Thingnes Bø

**Johanesas Tinesas Bjo** (, g. 1993 m. gegužės 16 d., Stryne, Norvegija) – buvęs norvegų biatlonininkas, daugkartinis olimpinis ir pasaulio čempionas, 2018–2019 m., 2019–2020 m., 2020–2021 m., 2022–2023 m. ir 2023–2024 m. pasaulio taurės laimėtojas. Vienas visų laikų sėkmingiausių pasaulio biatlonininkų ir vienas visų laikų žymiausių Norvegijos sportininkų.

## Asmeninis gyvenimas
Johanesas užaugo Stryne penkių vaikų (turi tris brolius ir seserį) šeimoje, buvo antras jauniausias vaikas. Johaneso motina Aslaug Hildegunn Thingnes Bø užsiima fizioterapijos praktika Stryne, tėvas Klemet Bø dirba žemės ūkyje. 5 metais vyresnis Johaneso brolis Tarjėjus – biatlonininkas, olimpinis ir daugkartinis pasaulio čempionas, pasaulio taurės laimėtojas. Johaneso dėdė iš motinos pusės Harald Endre Thingnes – sporto žurnalistas, fotografas.

Johanesas baigė Stryno vidurinę mokyklą () ir 2012 m. gegužę persikėlė į Lilehamerį, kur gyveno ir treniravosi kartu su broliu Tarjėjumi ir kitais Norvegijos biatlonininkais. Šiuo metu gyvena Osle. 2018 m. birželį vedė Hedą Dali (). 2020 m. sausio 13 d. porai gimė sūnus Gustavas, 2023 m. liepą – duktė Sofija.

## Karjera
Nuo 5 metų greta biatlono treniravosi ir žaidė futbolą, svajojo tapti futbolininku. Šešiolikos metų tėvų ir brolio įkalbėtas vidurinėje mokykloje vienam mėnesiui pasirinkti biatloną. Šio trumpo laikotarpio metu sugebėjo iškovoti du 2009 m. Norvegijos jaunių vasaros biatlono čempionų titulus. Nuo tol visą dėmesį skyrė biatlonui ir greitai tapo vienu iš perspektyviausių Norvegijos jaunųjų biatlonininkų. 2010 m. Norvegijos čempionate, būdamas 16 metų, suaugusiųjų varžybose iškovojo 10 vietą sprinte, pataikęs visus šūvius.

2010–2011 m. sezone debiutavo suaugusiųjų rinktinėje IBU taurėje. Pirmojo tarptautinės sporto visuomenės dėmesio susilaukė po brolio Tarjėjo interviu 2010 m. gruodžio 10 d. Tą dieną Tarjėjus, iškovojęs Hochfilcene savo pirmąją pergalę, pasakė:

: „Bet aš žinau, yra geresnis [už mane]: mano jaunesnysis brolis Johanesas. Aš jau dabar išsigandęs, kai jis pasiruošęs pasaulio taurei. Tai iš tiesų gerai! Aš tikiuosi, mes lenktyniausime kartu estafetėje kada nors, bet asmeninėse rungtyse jis bus kietas konkurentas.“

Iki 2013 m. dalyvavo jaunių, jaunimo čempionatuose, IBU taurėje. Pasaulio jaunių ir jaunimo čempionatuose iškovojo 3 aukso medalius asmeninėse rungtyse ir 2 – estafetėse.

Pasaulio taurėje debiutavo 2013 m., savo pirmajame sezone bendroje įskaitoje liko 59 vietoje. 2013–2014 m. sezonas jau buvo daug sėkmingesnis: Sprinte Ansi iškovota pirma pasaulio taurės pergalė (viso 5 pergalės sezone) ir 3 vieta bendroje sezono įskaitoje. 2014 m. debiutavo olimpinėse žaidynėse Sočyje, sėkmingai pasirodė estafetėje, ir tik dėl savo komandos draugo Emilio Heglės Svendseno klaidos paskutinėje šaudykloje liko be medalių. 2015 m. debiutavo pasaulio čempionate Kontiolahtyje, tapo pasaulio čempionu sprinte. 2018 m. Pjongčange tapo olimpiniu čempionu asmeninėse 20 km lenktynėse.

2018–2019 m. sezonas tapo iki tol geriausiu sportininko karjeroje. Johanesas dominavo visose rungtyse ir iškovojo pirmąją vietą bendroje įskaitoje, net 408 taškais aplenkdamas artimiausią konkurentą rusą Aleksandrą Loginovą. Laimėjęs 16 asmeninių rungčių iš 25, Johanesas pagerino Marteno Furkado 14 pergalių rekordą per vieną pasaulio taurės sezoną. Dar 5 pergalės iškovotos estafetėse. Sėkmingas buvo ir 2019–2020 m. sezonas. Nepaisant to, kad praleido ketvirto ir penkto etapo varžybas, Johanesas antrąkart iš eilės iškovojo pasaulio taurę, aplenkdamas 2 taškais antroje vietoje likusį Marteną Furkadą. 2020–2021 m. sezone pablogėjo Johaneso taiklumas šaudykloje; vis dėlto sportininkui pavyko iškovoti trečią pasaulio taurės nugalėtojo titulą iš eilės. 2021–2022 m. sezono pradžia nebuvo tokia sėkminga, optimaliausia sportinė forma pasiekta prieš Pekino olimpines žaidynes, kuriose J. T. Bjo iškovojo 5 medalius iš 6 galimų, iš jų 4 – aukso. Po olimpinių žaidynių sezono nebetęsė, todėl bendroje įskaitoje užimta tik trylikta vieta. 

2022–2023 m. sezone J. T. Bjo vėl buvo geriausias iš visų biatlonininkų: laimėjęs 16 iš 21 taurės lenktynių asmeninėse rungtyse, iškovojo pasaulio taurę, o pasaulio čempionate Oberhofe pakartojo savo tautietės Martės Olsbiu Roiseland 2020 m. pasiektą rekordą – iškovojo medalius visose 7 rungtyse, iš jų 5 – aukso. Iš viso per sezoną J. T. Bjo nugalėjo 19 asmeninių rungčių, pagerindamas savo 2018–2019 m. sezone pasiektą 16 pergalių rekordą. Be to, sezono metu J. T. Bjo iškovojo dar 6 pergales estafetėse. 2023–2024 m. sezone penktą kartą iškovojo pasaulio taurę, o pasaulio čempionate Nove Meste – medalius visose 7 rungtyse, iš jų 3 – aukso.

2025 m. sausį paskelbė apie karjeros pabaigą po 2024–2025 m. sezono.

## Pasiekimai

Lentelės sudarytos pagal Tarptautinės biatlono sąjungos statistinius duomenis.

### Olimpinės žaidynės

### Pasaulio čempionatai

:**Vienetų mišri estafetė pasaulio čempionatų programoje nuo 2019 m.*
:***Žiemos olimpinių žaidynių metais pasaulio čempionatai nerengiami.*

### Pasaulio taurė

*nuo 2022–2023 sezono pasikeitė taškų skaičiavimo sistema

### Asmeninės pergalės

:**[[Biatlono pasaulio taurė|Pasaulio taurės]], [[Biatlono pasaulio čempionatas|Pasaulio čempionatų]] ir [[Žiemos olimpinės žaidynės|Olimpinių žaidynių]] rezultatai.*
:***Lentelių duomenys atnaujinti 2025-09-20.*

## Išnašos

## Nuorodos
* J. Boe profilis